| "One of the Boys"Mott the Hoople |
| --- |
|  |
| Singlen tiedot |
|  Albumilta | *All the Young Dudes* |
|  B-puoli | "Sucker" |
|  Julkaistu | joulukuu 1972 |
|  Formaatti | 7" single |
|  Tekijä(t) | Ian Hunter, Mick Ralphs |
|  Tuottaja(t) | David Bowie |
|  Tyylilaji | glam rock |
|  Kesto | 06.46 (albumiversio) 05.35 (B-puolen singleversio) 02.48 (A-puolen singleversio) |
|  Levy-yhtiö | CBS, Columbia |
| Listasijoitukset |
| Yhdysvallat Billboard Hot 100: 96. |
| Mott the Hooplen muut singlet |
| "All the Young Dudes"1972 | "One of the Boys"1972 | "Sweet Jane"1973 |

**One of the Boys** on brittiläisen Mott the Hoople -yhtyeen kappale, joka julkaistiin vuonna 1972 albumilla *All the Young Dudes*. Kappaleen kirjoittivat yhteistyössä yhtyeen solisti-kitaristi Ian Hunter ja kitaristi Mick Ralphs.

Kappale julkaistiin myös singlenä, jolloin se nousi Yhdysvalloissa sijalle 96. Single jätettiin julkaisematta Britanniassa, missä "One of the Boys" ilmestyi vain albumilla ja "All the Young Dudes" -singlen B-puolena.

Työstö
------

Kappaleen tekivät yhdessä Ian Hunter ja Mick Ralphs, joskin Ralphsin mukaan Hunter työsti siitä suurimman osan. Kappaleesta oli tehty demo jo huhtikuussa 1971, mutta albumia varten kappaletta muutettiin paljon. Demoversio julkaistiin vuonna 2006 bonuskappaleena *All the Young Dudes* -albumin CD-versiolla.

Tyyli
-----

Suurin osa Mott the Hooplen jäsenistä piti kappaletta liian pitkänä. Kappaleen tuottanut David Bowie lisäsi kappaleen alkuun puhelimen numerokiekon pyörittämisen ääntä. Hän loi myös erillisen osan, jossa soivaan puhelimeen vastataan, minkä jälkeen kappale hiljenee hetkeksi ja jatkuu sitten niin, että se kuulostaa soivan puhelimen luurista.

AllMusicin Dave Thompsonin mukaan kappale antaa viisiminuuttisen oppitunnin siitä, kuinka perustetaan mainio yhtye ja pysytään sellaisena.

> »Well I borrowed Gypsie’s Gibson just to show them   
>  And now I’m a rock and roll star I don’t wanna know them   
>  If they want Slade they better go out and grow one!   
>   
> One of the boys, one of the boys   
>  I don’t say much but I make a big noise  
> And it’s growing» 
> 
> 

Kappaleen albumiversion pituus on lähes seitsemän minuuttia. "All the Young Dudes" -singlen B-puolella julkaistun version pituus oli rajattu noin viiteen ja puoleen minuuttiin. "One of the Boys" -singlen A-puolella pituus on vain vajaat kolme minuuttia.

Mick Ralphsin myöhempi yhtye Bad Company kierrätti kappaleen riffiä kappaleessa "Can’t Get Enough". Mott the Hooplen rumpali Dale Griffin on kommentoinut myöhemmin: "’Can’t Get Enough’ on ’One of the Boys’! Siinä on sama hemmetin riffi, se on sama hemmetin kappale!".

Julkaisu ja vastaanotto
-----------------------

### Myynti ja julkaisut

David Bowie halusi "One of the Boys" -kappaleen olevan *All the Young Dudes* -albumin ensimmäinen single, mutta yhtye valitsi Bowien kirjoittaman nimikappaleen, ja "One of the Boys" jätettiin sen B-puolelle. Omana singlenään "One of the Boys" ilmestyi vuodenvaihteessa 1972–1973, jolloin se julkaistiin ainakin Yhdysvalloissa, Kanadassa, Alankomaissa ja Saksan liittotasavallassa. "One of the Boys" nousi yhdysvaltalaisen Billboard Hot 100 -listan sijalle 96 ja oli yksi yhtyeen kolmesta kyseiselle listalle nousseesta kappaleesta.

Kappale on julkaistu myös useilla yhtyeen live- ja kokoelma-albumeilla.

### Kriitikoiden arvioita

Yhdysvalloissa singlen julkaisun aikaan *Record World* kehui kappaletta "jännittäväksi ja rytmiseksi kappaleeksi sensaatiomaisilla sanoilla ja Bowien huipputuotannolla". *Rolling Stone* -lehden kriitikko Bud Scoppa kirjoitti, että kappaleesta tulee mieleen Keith Richardsin soittotyyli sekä Led Zeppelinin kitara–basso-voimasoinnut. *Billboard*-lehti suositteli singleä. 
Dave Thompsonin mukaan "One of the Boys" on Mott the Hooplelle tyypillinen rokkaava kappale, kun taas Pitchfork Median Joe Tangari on kutsunut sitä "vahvaksi ja kovaksi boogie-sävelmäksi".

Singlen sisältö
---------------

1. One of the Boys – 2.48 (säv. Ian Hunter, Mick Ralphs)
2. Sucker – 4.58 (säv. Hunter, Ralphs, Overend Watts)

Lähteet
-------

* Devine, Campbell: *Mott the Hoople and Ian Hunter. All the Young Dudes – The Biography*. Cherry Red Books, 1998. ISBN 1-901447-05-7.

### Viitteet

1. 1 2 3  One of the Boys / Sucker by Mott the Hoople (Single, Glam Rock) *Rateyourmusic.com*. Viitattu 8.2.2024.  (englanniksi)
2. ↑  Mott the Hoople: *All the Young Dudes* -vinyylilevyn takakannen tiedot. CBS S 65184, 1972.
3. 1 2  Mott the Hoople - Biography, Music & News *Billboard.com*. Viitattu 7.2.2024.  (englanniksi)
4. ↑  Devine 1998, s. 398.
5. 1 2 3 4  Devine 1998, s. 146.
6. ↑  All the Young Dudes by Mott the Hoople *Rateyourmusic.com*. Viitattu 8.2.2024.  (englanniksi)
7. 1 2 3  Thompson, Dave: One Of The Boys by Mott the Hoople - Track Info *Allmusic.com*. Viitattu 8.2.2024.  (englanniksi)
8. ↑  All the Young Dudes by Mott the Hoople (Album, Glam Rock) *Rateyourmusic.com*. Viitattu 10.2.2024.  (englanniksi)
9. ↑  Mott the Hoople: "All the Young Dudes" / "One of the Boys" -singlen etiketin tiedot, 
CBS S 8271, 1972.
10. ↑  Strong M. C. & Horse, Harry: The great rock discography : Strong, M. C. (Martin Charles), 1960-: *archive.org*. Viitattu 8.2.2024.  (englanniksi)
11. ↑  Mott The Hoople - One Of The Boys - Releases *Discogs.com*. Viitattu 8.2.2024.  (englanniksi)
12. ↑  Single Picks (pdf) *Record World*.  23.12.1972. Viitattu 8.2.2024.  (englanniksi)
13. ↑  Scoppa, Bud: All The Yound Dudes *Rollingstone.com*.  7.12.1972. Viitattu 8.2.2024.  (englanniksi)
14. ↑  Radio Action and Pick Singles (Google Books) *Billboard*.  20.1.1973. Viitattu 8.2.2024.  (englanniksi)
15. ↑  Tangari, Joe: Mott the Hoople: All the Young Dudes / Mott Album Review *Pitchfork.com*.  27.4.2006. Viitattu 10.2.2024.  (englanniksi)
16. ↑  Mott the Hoople: "One of the Boys" / "Sucker" -singlen etiketin tiedot, 
CBS 1210, 1973.

Aiheesta muualla
----------------

* Kappaleen sanoitus (Hunter-mott.com)